### NN 8/2024 (19.1.2024.), Odluka o izdavanju zlatne i srebrne numizmatičke kovanice »Trsatski zmaj«

Hrvatska narodna banka

154

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 17. siječnja 2024. donio je

ODLUKU

O IZDAVANJU ZLATNE I SREBRNE NUMIZMATIČKE KOVANICE »TRSATSKI ZMAJ«

Članak 1.

Hrvatska narodna banka izdaje zlatnu i srebrnu numizmatičku kovanicu »Trsatski zmaj«, s prigodnim motivima koji predstavljaju skulpturu »Trsatskog zmaja«, kao dio kulturne baštine Republike Hrvatske, koja se nalazi na Trsatu, u gradu Rijeci.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, a srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 4 eura.

(2) Zlatna i srebrna numizmatička kovanica izdaju se u količinama u skladu s Odlukom (EU) 2023/2684 Europske središnje banke od 21. studenoga 2023. o odobrenju količine izdavanja kovanica u 2024. (ESB/2023/28), i to:

1. Zlatna numizmatička kovanica od 100 eura izdaje se u količini ne većoj od 100 komada i u ukupnom nominalnom iznosu ne većem od 10.000,00 eura.

2. Srebrna numizmatička kovanica od 4 eura izdaje se u količini ne većoj od 5.000 komada i u ukupnom nominalnom iznosu ne većem od 20.000,00 eura.

(3) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,10 grama i promjer od 32 milimetra s mogućim odstupanjem od ±0,20 milimetara.

(4) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 4 eura ima masu od 31,103 grama s mogućim odstupanjem od +0,30 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatne i srebrne numizmatičke kovanice prikaz je osnovnog motiva skulpture »Trsatskog zmaja«, predstavljene sa stražnje strane. Iznad osnovnog motiva uz rub kovanice ispisan je tekst »TRSATSKI ZMAJ«, a ispod navedenog teksta prikaz je godine izdanja kovanice »2024.«.

(2) Na naličju zlatne i srebrne numizmatičke kovanice prikazan je motiv skulpture »Trsatskog zmaja«, predstavljene sprijeda odnosno frontalno. Iznad osnovnog motiva polukružno uz rub numizmatičke kovanice ispisan je natpis »REPUBLIKA HRVATSKA«. Ispod natpisa nalazi se oznaka nominalne vrijednosti »100« ili »4« i naziv novčane jedinice »EURO«.

Članak 4.

Obodi su zlatne i srebrne numizmatičke kovanice nazubljeni.

Članak 5.

Autorica je likovnog rješenja zlatne i srebrne numizmatičke kovanice Natalia Danysz.

Članak 6.

Zlatna i srebrna numizmatička kovanica iz članka 1. ove Odluke puštaju se u prodaju 24. siječnja 2024.

Članak 7.

Prodaju zlatne i srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećeg dana nakon dana objave u »Narodnim novinama«.

O.br. 475-2770-090/01-24/SŠ

Zagreb, 17. siječnja 2024.

Zamjenjuje
 predsjednika Savjeta
 Hrvatske narodne banke
 Zamjenica Guvernera
 Sandra Švaljek, v. r.